Document ID: 32006D0428

KOMMISSIONENS BESLUTNING
af 22. juni 2006
om et fælles stof til afgiftsmærkning af gasolier og petroleum
(meddelt under nummer K(2006) 2383)
(2006/428/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 95/60/EF af 27. november 1995 om afgiftsmærkning af gasolier og petroleum (1), særlig artikel 2, stk. 2, og
ud fra følgende betragtninger:
(1)
For at det indre marked kan fungere tilfredsstillende og navnlig for at undgå skatteunddragelse, blev der ved direktiv 95/60/EF indført et fælles system til mærkning af gasolier henhørende under KN-kode 2710 00 69 og petroleum henhørende under KN-kode 2710 00 55, der er overgået til forbrug, og som er punktafgiftsfri eller er afgiftsberigtiget til nedsat afgiftssats. Siden 2002 har førstnævnte kode været opdelt i KN-kode 2710 19 41, 2710 19 45 og 2710 19 49 for at tage hensyn til svovlindholdet i gasolien, og sidstnævnte kode er henført til KN-kode 2710 19 25.
(2)
Ved Kommissionens beslutning 2001/574/EF (2) blev produktet med det videnskablige navn N-Ethyl-N-[2-(1-isobutoxyethoxy)ethyl]-4-(phenylazo)anilin (Solvent Yellow 124) valgt som fælles stof, jf. direktiv 95/60/EF, til afgiftsmærkning af gasolier og petroleum, der ikke er afgiftsbelagt efter den fulde sats, som gælder for disse mineralolier, når de anvendes som motorbrændstof.
(3)
I henhold til artikel 2 i beslutning 2001/574/EF tages beslutningen op til revision senest den 31. december 2006 for at tage hensyn til den tekniske udvikling inden for mærkningssystemer og modvirke svigagtig brug af mineralolier, der er fritaget for punktafgift eller afgiftsberigtiget til nedsat punktafgiftssats.
(4)
Som led i denne revision er medlemsstaterne blevet hørt. Medlemsstaterne er generelt af den overbevisning, at Solvent Yellow 124 har opfyldt sit formål og modvirket svigagtig brug af mineralolier, der er fritaget for punktafgift eller afgiftsberigtiget til nedsat punktafgiftssats.
(5)
Der er ikke anmeldt folkesundheds- og miljømæssige problemer i forbindelse med anvendelsen af Solvent Yellow 124.
(6)
Der er indtil videre ikke stillet forslag støttet af relevant videnskabelig dokumentation om noget alternativt produkt til erstatning for Solvent Yellow 124, der opfylder de samme kriterier som Solvent Yellow 124 for at blive valgt som fælles stof til afgiftsmærkning.
(7)
Solvent Yellow 124 bør derfor fortsat anvendes som fælles stof til afgiftmærkning, jf. direktiv 95/60/EF, og på de betingelser, der er fastsat i direktivet.
(8)
Denne beslutning fritager ikke virksomheder fra deres forpligtelser i henhold til traktatens artikel 82.
(9)
For at tage højde for de muligheder, der vil opstå som følge af den videnskabelige udvikling, bør der fastsættes en frist for revision af denne beslutning.
(10)
Beslutningen bør imidlertid revideres til enhver tid før denne frist, hvis det konstateres, at Solvent Yellow 124 forårsager øget skade for folkesundheden eller miljøet.
(11)
For at gøre lovgivningen klar og gennemskuelig bør beslutning 2001/574/EF erstattes.
(12)
Foranstaltningerne i denne forordning er i overensstemmelse med udtalelse fra Punktafgiftsudvalget -
VEDTAGET FØLGENDE BESLUTNING:
Artikel 1
Det i bilaget til denne beslutning beskrevne produkt Solvent Yellow 124 anvendes som fælles mærkestof ved afgiftsmærkning, jf. direktiv 95/60/EF, af alle gasolier henhørende under KN-kode 2710 19 41, 2710 19 45 og 2710 19 49 og petroleum henhørende under KN-kode 2710 19 25.
Medlemsstaterne fastsætter indholdet af mærkestof i mineralolier, som skal ligge på mindst 6 mg og højst 9 mg pr. liter.
Artikel 2
Denne beslutning tages op til revision senest den 31. december 2011 for at tage hensyn til den tekniske udvikling inden for mærkningssystemer og modvirke svigagtig brug af mineralolier, der er fritaget for punktafgift eller afgiftsberigtiget til nedsat punktafgiftssats.
Hvis det konstateres, at Solvent Yellow 124 forårsager øget skade for folkesundheden eller miljøet, foretages revisionen på et tidligere tidspunkt.
Artikel 3
Beslutning 2001/574/EF ophæves.
Artikel 4
Denne beslutning er rettet til medlemsstaterne.
Udfærdiget i Bruxelles, den 22. juni 2006.

Labels: 7
2
14
11